সমাজসেবার পাশাপাশি ‘রূপজালাল’ নামে কাব্যগ্রন্থ রচনা করে বাংলা সাহিত্যে ব্যপক সাড়া জাগান তিনি। ১৮৭৬ সালে ‘রূপজালাল’ কাব্যগ্রন্থটি প্রকাশিত হয়, যা কোনো বাঙালি লেখিকা কিংবা কবির প্রকাশিত প্রথম গ্রন্থ। সে কারণে তাকে বাঙালি নারী কবি ও লেখিকাদের অগ্রদূত বলা হয়ে থাকে। এ ছাড়া ‘সঙ্গীতসার’ ও ‘সঙ্গীত লহরী’ নামে ফয়জুন্নেছার আরও দুটি কবিতার বই প্রকাশিত হয়েছে। ‘রূপজালাল’ গ্রন্থটি বেগম রোকেয়ার জন্মের সাত বছর আগে প্রকাশ হয়। ইতিহাস অনুসন্ধানে জানা যায়, নবাব ফয়জুন্নেছা বিভিন্ন শিক্ষাপ্রতিষ্ঠান ও দাতব্য প্রতিষ্ঠানের পাশাপাশি সৌদি আরবে পবিত্র হজ্বে গিয়ে যাতে বাঙালি হাজিদের সমস্যা না হয়, সেজন্য মক্কা শরিফে মুসাফিরখানা ও মক্তব প্রতিষ্ঠা করেন। এ ছাড়া নিজের প্রজাস্বত্ব এলাকায় ফয়জুন্নেছা রাস্তাঘাট, পুল-কালভার্ট, মসজিদ-মাদ্রাসা, দুটি বালিকা বিদ্যালয় ও কলেজ প্রতিষ্ঠার পাশাপাশি এলাকার উন্নয়ন কর্মকান্ডে অবদান রাখেন তিনি। যে সময় পুরুষ জমিদারদের কেউ কেউ রঙ্গশালা নিয়ে পড়ে থাকতেন আমোদ-ফুর্তিতে; আর প্রজা-শোষণের দৃষ্টান্ত দেখাতেন, সেই সময় নবাব ফয়জুন্নেছা নিজেকে উৎসর্গ করেন প্রজাহিতকর কাজে। ২০০৪ সালে এই মহীয়সী নারীকে যৌথভাবে দেওয়া হয় মরণোত্তর একুশে পদক। নারী জাগরণের উজ্জ্বল নক্ষত্র হিসেবে বাংলাদেশ তথা সমগ্র এশিয়ায় ফয়জুন্নেছার সুনাম ছড়িয়ে রয়েছে।